钦定古今图书集成/明伦汇编/氏族典/第114卷 > 《廖用贤尚友录》 > 来俊臣
## 钦定古今图书集成/明伦汇编/氏族典/第114卷 > 《廖用贤尚友录》 > 来俊臣

按《唐书来俊臣传》：“俊臣，京兆万年人。父操，博徒也，与
里人蔡本善。本负博数十万不能偿，操因纳其妻，先
已娠而生俊臣，冒其姓。天资残忍，喜反复，不事产。客
和州，为奸盗，捕送狱，狱中上变，刺史东平王续按讯
无状，杖之百。天授中，续以罪诛，俊臣上书，得召见。自
陈前上琅琊王冲反状，为续所抑。武后以为谅，擢参”
侍御史。按诏狱数称旨。后阴纵其惨，胁制群臣，前后
夷千馀族。拜左台御史中丞。俊臣鞫囚，不问轻重，皆
注酰于鼻，掘地为牢。每赦令下，必先杀重囚，乃宣诏
以夷诛大臣为功，人人胁息。久之，俊臣纳贾人金，为
御史纪履忠所劾，下狱当死。后忠其上变，得不诛，免
为民。长寿中，还授殿中丞，坐赃贬同州参军事，暴纵
自如，夺同僚妻，又辱其母。俄召为合宫尉，擢洛阳令，
进司仆少卿。闻吐蕃酋阿史那斛瑟罗有婢，善歌舞，
令其党告以谋反，而求其婢。诸蕃长数十人割耳剺
面讼冤，仅得解。綦连耀等有异谋，吉顼以白俊臣，杀
数十族，既欲擅发奸功，即中顼以法。顼大惧，求见后
自直，乃免。俊臣诬司刑史樊戬以谋反诛，其子诉阙
下，有司无敢治，因自刳。腹卫遂忠素与俊臣善，始，王
庆诜女适段简而美，俊臣矫诏彊娶之。它日会妻族
酒酣，遂忠诣之，阍者不肯通，遂忠直入嫚骂。俊臣耻
妻见辱，自此有隙。简有妾美，俊臣遣人示风旨，简惧，
以妾归之。俊臣知群臣不敢斥己，乃有异图，遂忠发
其谋。初，俊臣屡掎摭诸武、太平公主张昌宗等过咎，
后不发。至是诸武怨，共证其罪，有诏斩于西市，年四
十七。人皆相庆，争抉目擿肝，醢其肉。须臾，尽以马践
其骨，无孑馀，家属籍没。